Nehemia—Ama Yerusalem Gbogboi lɛ Ekoŋŋ | Biblia Mli Sane\nKWƐMƆ nii ni atsuɔ yɛ biɛ lɛ. Israelbii lɛ ahiɛ edɔ amɛmiitswa Yerusalem gbogboi lɛ. Beni Maŋtsɛ Nebukadnezar kpãta Yerusalem hiɛ afii 152 ni eho nɛ lɛ, ekumɔ maŋ lɛ gbogboi lɛ ni eshã maŋ lɛ agbói lɛ. Israelbii lɛ etswaaa gbogboi lɛ nɔŋŋ beni amɛku amɛsɛɛ kɛjɛ Babilon amɛba shia lɛ.\nTe osusuɔ akɛ gbɔmɛi lɛ baanu he amɛha tɛŋŋ, yɛ afii babaoo ni amɛyɔɔ maŋ lɛ mli ni gbogbo bɛ maŋ lɛ he lɛ? Amɛnuɔ he akɛ amɛbɛ shweshweeshwe. Amɛ henyɛlɔi lɛ baanyɛ aba mli be fɛɛ be ni amɛbatutua amɛ. Shi amrɔ nɛɛ, yɛ naagbee mli lɛ, nɛkɛ nuu ni ji Nehemia nɛɛ miiye kɛmiibua gbɔmɛi lɛ koni amɛtswa gbogboi lɛ ekoŋŋ. Ani ole mɔ ni Nehemia ji?\nAfii 13 sɔŋŋ eho kɛjɛ be mli ni Artashasta kɛ shika lɛ ha Ezra akɛ ekɛyasaa sɔlemɔtsu lɛ. Agbɛnɛ Nehemia ji Maŋtsɛ Artashasta dãawolɔ nukpa. Enɛ tsɔɔ akɛ lɛ ewoɔ maŋtsɛ lɛ dãa, ni ekwɛɔ jogbaŋŋ koni mɔ ko kɛ ebɔɔ akaha maŋtsɛ lɛ. Eji nitsumɔ ni he hiaa waa.\nShi nibii bɛ tamɔ bɔ ni amɛyɔɔ dani abaloo Israelbii lɛ kɛtee nomŋɔɔ mli yɛ Babilon lɛ dɔŋŋ. Persia maŋtsɛ lɛ ji mɔ ni yeɔ gbɔmɛi lɛ anɔ ni esa akɛ amɛsɔmɔ lɛ. Shi Yehowa ewo amɛ shi akɛ ebaatsu maŋtsɛ hee ko kɛba, ni nɛkɛ maŋtsɛ hee nɛɛ kɛ toiŋjɔlɛ baaha gbɔmɛi lɛ. Namɔ ji nɛkɛ maŋtsɛ nɛɛ? Te ebaafee tɛŋŋ ni ekɛ toiŋjɔlɛ aba shikpɔŋ lɛ nɔ? Aaafee afii 450 ho dani ale nibii babaoo yɛ enɛ he. No sɛɛ lɛ, abafɔ abifao ko ni he hiaa waa. Shi sane kroko hu ni.\nmy sane 83